Priekšlikums padomes Lemumam par Dienvidaustrumeiropas Stabilitātes pakta īpašā koordinatora iecelšanu /* COM/2007/0563 galīgā redakcija */





[pic] | EIROPAS KOPIENU KOMISIJA | Briselē, 3.10.2007 COM(2007) 563 galīgā redakcija Priekšlikums PADOMES LĒMUMAM par Dienvidaustrumeiropas Stabilitātes pakta īpašā koordinatora iecelšanu (iesniegusi Komisija) PASKAIDROJUMA RAKSTS Dienvidaustrumeiropas Stabilitātes pakts (SP) ir reģionāls politikas instruments, ko starptautiskā sabiedrība izveidoja 1999. gada 10. jūnijā Ķelnē, lai atbalstītu šā reģiona valstis to centienos veicināt mieru, demokrātiju, cilvēktiesību ievērošanu un ekonomisko labklājību, kā arī panāktu stabilitāti reģionā kopumā. Dienvidaustrumeiropas Stabilitātes pakta 13. punktā noteikts, ka Stabilitātes paktam ir īpašais koordinators, ko ieceļ Eiropas Savienība, apspriežoties ar EDSO priekšsēdētāju un citiem dalībniekiem, un ko apstiprina EDSO priekšsēdētājs. Atbilstīgi 1.a pantam Padomes 2000. gada 22. maija Regulā (EK) Nr. 1080/2000 par atbalstu Apvienoto Nāciju Organizācijas pagaidu pārvaldei Kosovā (UNMIK) , Pārstāvniecībai Bosnijā un Hercegovinā (OHR) un Dienvidaustrumeiropas Stabilitātes paktam (SP), Padome pēc Komisijas priekšlikuma katru gadu ieceļ Stabilitātes pakta īpašo koordinatoru. Stabilitātes pakta reģionālā grupa 2006. gada 30. maijā Belgradā vizēja pārejas plānu, paredzot pakāpenisku Stabilitātes pakta izbeigšanu līdz 2008. gada sākumam un attiecīgi atbildības par reģionālo sadarbību nodošanu reģionālai struktūrai, kas balstītos uz Dienvidaustrumu Eiropas sadarbības procesu (DAESP) un kuru vadītu pašas šā reģiona valstis. Īpašā koordinatora pilnvarās 2007. gadam galvenā uzmanība veltīta pārejas procesa īstenošanai. Stabilitātes pakts, no viens puses, un Dienvidaustrumu Eiropas valstis, no otras puses, sadarbojoties DAESP ietvaros un saņemot Komisijas un citu partneru palīdzību, ir strādājušas pie Reģionālās sadarbības padomes izveides un tās attiecību noteikšanas ar DAESP. Stabilitātes pakta reģionālās grupas sanāksmē 2007. gada 10. maijā un DAESP augstākā līmeņa sanāksmē Zagrebā 2007. gada 11. maijā tika panākta vienošanās par galvenajiem dokumentiem attiecībā uz RSP. DAESP augstākā līmeņa sanāksmē tika iecelts RSP ģenerālsekretārs un izraudzīta tās sekretariāta atrašanās vieta. Šos lēmumus atbalstīja Padome, kas vēlreiz apliecināja Eiropas Savienības gatavību kopā ar citiem donoriem un partneriem arī turpmāk iesaistīties Stabilitātes pakta pakāpeniskas pārveides par Reģionālās sadarbības padomi turpmākā īstenošanā. Sagaidāms, ka līdz 2007. gada beigām tiks pabeigti galvenie sagatavošanās darbi saistībā ar sekretariāta izveidi. Komisija ir atvēlējusi Stabilitātes paktam nelielu papildu atbalstu EUR 100 000 apmērā, lai pilnībā finansētu administratīvos uzdevumus, kas saistīti ar tā pārveidi, tai skaitā RSP sekretariāta izveidi. Sagaidāms, ka pāreja no Stabilitātes pakta uz RSP notiks līdz 2008. gada februāra beigām. Tiek paredzēts Stabilitātes pakta un RSP līdzāspastāvēšanas posms ne ilgāk kā trīs mēnešus, un šajā laikā Stabilitātes pakts veiks apmācību un nodos zinātību RSP. Lai ievērotu pārejas plānā noteiktos termiņus, tiek ierosināts Īpašā koordinatora pilnvaras pagarināt uz laiku no 2008. gada janvāra līdz jūnijam. Tādēļ Padomei tiek ierosināts līdz 2007. gada 31. decembrim pieņemt lēmumu par īpašā koordinatora atkārtotu iecelšanu, kas būs spēkā no 2008. gada 1. janvāra līdz 2008. gada 30. jūnijam. Komisija ir apspriedusies ar šobrīd amatā esošo EDSO priekšsēdētāju un citiem Stabilitātes pakta dalībniekiem un ierosina Padomei par Stabilitātes pakta īpašo koordinatoru atkārtoti iecelt Dr. Erhard Busek . Īpašajam koordinatoram ir tādas pilnvaras, kādas paredzētas Padomes 2006. gada 11. decembra Lēmumā (EK) Nr. 2006/921 par Dienvidaustrumeiropas Stabilitātes pakta īpašā koordinatora iecelšanu 2007. gadam, tajās īpaši uzsverot pāreju uz Reģionālo sadarbības padomi un RSP ģenerālsekretāra apmācību. Priekšlikums PADOMES LĒMUMAM par Dienvidaustrumeiropas Stabilitātes pakta īpašā koordinatora iecelšanu EIROPAS SAVIENĪBAS PADOME, ņemot vērā Eiropas Kopienas dibināšanas līgumu, ņemot vērā Padomes 2000. gada 22. maija Regulu (EK) Nr. 1080/2000 par atbalstu Apvienoto Nāciju Organizācijas pagaidu pārvaldei Kosovā (UNMIK) , Pārstāvniecībai Bosnijā un Hercegovinā (OHR) un Dienvidaustrumeiropas Stabilitātes paktam (SP)[1] un jo īpaši tās 1.a pantu, ņemot vērā Komisijas priekšlikumu, tā kā: (1) Eiropas Savienības dalībvalstu ārlietu ministri un Eiropas Kopienu Komisija kopā ar citiem Dienvidaustrumeiropas Stabilitātes pakta dalībniekiem 1999. gada 10. jūnijā nolēma izveidot Dienvidaustrumeiropas Stabilitātes paktu, turpmāk tekstā — „Stabilitātes pakts”. (2) Padomes Regulas (EK) Nr. 1080/2000 1.a pantā paredzēts, ka Stabilitātes pakta īpašo koordinatoru ieceļ katru gadu. (3) Ieceļot īpašo koordinatoru, vienlaikus jānosaka viņa pilnvaras. Pilnvaras, kas 2006. gadam noteiktas Padomes 2006. gada 11. decembra Lēmumā (EK) Nr. 2006/921 par Dienvidaustrumeiropas Stabilitātes pakta īpašā koordinatora iecelšanu[2], ir atbilstīgas. Ņemot vērā secinājumus, kādi tika izdarīti Stabilitātes pakta Reģionālajā grupā Zagrebā 2007. gada 10. maijā, Dienvidaustrumu Eiropas sadarbības procesa (DAESP) ministru un augstākā līmeņa sanāksmēs 2007. gada 10. un 11. maijā, kā arī Padomes 2007.gada maija secinājumus, kuros Stabilitātes pakta īpašais koordinators, jaunais ģenerālsekretārs un Bulgārijas DAESP prezidentūra tika aicināti nodrošināt raitu un savlaicīgu pāreju no Stabilitātes pakta uz jaunajām struktūrām, šajās pilnvarās īpaši uzsvērtas prasības pāriet uz reģionālu pašpārvaldi un nepieciešamība nodrošināt raitu un savlaicīgu funkciju nodošanu Reģionālās sadarbības padomes (RSP) ģenerālsekretāram līdz pilnvaru termiņa beigām. (4) Ieteicams noteikt skaidru pienākumu sadali, kā arī norādījumus par koordināciju un pārskatu sniegšanu, IR NOLĒMUSI ŠĀDI. 1. pants Ar šo Dr. Erhard BUSEK tiek iecelts par Dienvidaustrumeiropas Stabilitātes pakta īpašo koordinatoru. 2. pants Īpašais koordinators veic 1999. gada 10. jūnija Stabilitātes pakta 13. punktā paredzētās funkcijas. 3. pants Lai sasniegtu 2. pantā minēto mērķi, īpašais koordinators ir pilnvarots: a) veicināt Stabilitātes pakta mērķu sasniegšanu atsevišķās valstīs un to starpā, ja Stabilitātes paktam ir pievienotā vērtība; b) vadīt Dienvidaustrumeiropas reģionālo grupu; c) uzturēt ciešus kontaktus ar visiem Stabilitātes pakta dalībniekiem un veicinātājām valstīm, organizācijām un iestādēm, kā arī attiecīgajām reģionālajām iniciatīvām un organizācijām, lai sekmētu reģionālo sadarbību un uzlabotu reģionālo pašpārvaldi; d) cieši sadarboties ar visām Eiropas Savienības iestādēm un tās dalībvalstīm, lai veicinātu Eiropas Savienības lomu Paktā saskaņā ar Stabilitātes pakta 18., 19. un 20. punktu un nodrošinātu komplementaritāti starp Stabilitātes pakta darbību un Stabilizācijas un asociācijas procesu; e) regulāri un vajadzības gadījumā kolektīvi tikties ar darba grupu priekšsēdētājiem, lai nodrošinātu vispārēju stratēģisku koordināciju un pildītu sekretariāta funkcijas Dienvidaustrumeiropas reģionālajai grupai un tās instrumentiem; f) strādāt, pamatojoties uz Stabilitātes pakta prioritāro pasākumu sarakstu, ko iepriekš saskaņo, apspriežoties ar Stabilitātes pakta dalībniekiem, un kas jāīsteno 2008. gada pirmajā pusē, un Stabilitātes pakta darba metodes un struktūru pieskaņot tām vajadzībām, ko prasa pāreja uz reģionālo pašpārvaldi, nodrošinot konsekvenci un resursu efektīvu izmantošanu; g) veicināt pāreju uz reģionālo pašpārvaldi saskaņā ar reģionālās grupas 2006. gada 30. maija secinājumiem, un šajā nolūkā cieši sadarboties ar Dienvidaustrumeiropas sadarbības procesu, Reģionālās sadarbības padomi un tās ģenerālsekretāru; īpašu uzmanību pievērst Reģionālās sadarbības padomes un tās sekretariāta izveidei, īpašu uzsvaru likt uz dažādu Stabilitātes pakta sevišķo uzdevumu grupu un iniciatīvu racionalizēšanu; h) nodrošināt raitu un savlaicīgu funkciju nodošanu Reģionālās sadarbības padomes ģenerālsekretāram un Stabilitātes pakta atlikušo administratīvo darbību izbeigšanu. 4. pants Īpašais koordinators noslēdz ar Komisiju finansēšanas līgumu. 5. pants Īpašā koordinatora darbību saskaņo ar Padomes ģenerālsekretāra/augstā pārstāvja KĀDP lietās, Padomes prezidentūras un Komisijas darbību, jo īpaši Neformālajā padomdevējā komitejā. Darbībā tiek uzturēti cieši sakari ar Padomes prezidentūru, Komisiju, dalībvalstu pārstāvniecību vadītājiem, Eiropas Savienības īpašajiem pārstāvjiem, kā arī ar Pārstāvniecību Bosnijā un Hercegovinā un Apvienoto Nāciju Organizācijas civilo pārvaldi Kosovā. 6. pants Īpašais koordinators vajadzības gadījumā sniedz ziņojumu Padomei un Komisijai. Par savu darbību viņš regulāri informē Eiropas Parlamentu. 7. pants Šis lēmums stājas spēkā nākamajā dienā pēc publicēšanas Eiropas Savienības Oficiālajā Vēstnesī . To piemēro no 2008. gada 1. janvāra līdz 2008. gada 30. jūnijam. Briselē, Padomes vārdā – priekšsēdētājs [1] OV L 122, 24.5.2000., 27. lpp. Regulā grozījumi izdarīti ar Padomes 2003. gada 27. novembra Regulu (EK) Nr. 2098/2003 (OV L 316, 29.11.2003., 1. lpp.). [2] OV L 351, 13.12.2006., 19. lpp.